Ορειβατικός Σύλλογος Ρεθύμνου

Αρχαία Ελεύθερνα - Μαργαρίτες
2024-03-31 | Ελεύθερνα-Μαργαρίτες
Μία όμορφη διαδρομή για μικρούς και μεγάλους στην αρχαία πόλη της Ελεύθερνας, σε μία εύφορη κοιλάδα με άφθονο νερό και βλάστηση. Θα επισκεφτούμε τις τεράστιες λαξευτές ρωμαϊκές δεξαμενές, την αρχαία Ακρόπολη, τον ερειπωμένο πύργο της αρχαίας πόλης και θα απολαύσουμε τη θέα. Η αρχαία Ελεύθερνα ιδρύθηκε από τους Δωριείς και ήταν μία από τις κυριότερες πόλεις της αρχαίας Κρήτης από το 3000 π.Χ. έως τη Βυζαντινή εποχή. Θα συνεχίσουμε την πορεία μας ως το χωριό Μαργαρίτες, γνωστό για την αγγειοπλαστική του από τους αρχαίους χρόνους έως και σήμερα. Θα δούμε τα ερείπια των αρχαίων εργαστηρίων αλλα και τη σύγχρονη πορεία καθώς οι κάτοικοί του συνεχίζουν την παράδοση αυτή.

Ω.Π.: 3
Β.Δ.:1
Αρχηγός: Μανωλεσάκης Κωστής
Τηλ.:6976402902

Φαλάσαρνα - Μπάλος
2024-03-31 | Φαλάσαρνα
Πεζοπορία στο δυτικότερο άκρο της Κρήτης, με κατάληξη στην πολυφωτογραφημένη παραλία του Μπάλου. Αφετηρία μας είναι ο χωματόδρομος δίπλα στα Αρχαία Φαλάσαρνα. Ανηφορίζουμε το μονοπάτι στη δυτική πλευρά του Γερόσκινου, με συνεχή θέα στις βραχώδεις ακτές και το Ποντικονήσι. Προς το τέλος της πεζοπορίας μας βλέπουμε τα νησάκια Ήμερη και Άγρια Γραμβούσα και την παραλία του Μπάλου, όπου θα μείνουμε για μπάνιο.Το μονοπάτι είναι κακοτράχαλο στο μεγαλύτερο μέρος του και έχει κάποια απότομα σημεία που χρειάζονται προσοχή.

Δηλώσεις συμμετοχής και πληρωμές: έως την Παρασκευή 30/3, 19:00μ.μ. προκειμένου να μισθωθεί λεωφορείο.

Β.Δ.: 2Ω.Π.: 6Αρχηγός: Γιάννης ΓαιδαρτζήςΤηλ.: 6981862832

Φαράγγι Μύλων
2024-03-24 | Φαράγγι Αγ. Αντωνίου
Περιπατητική εκδρομή στο φαράγγι των Μύλων που βρίσκεται ανατολικά, σε απόσταση 8km από την πόλη του Ρεθύμνου, και αποτελεί ένα σύμπλεγμα Νερόμυλων και δικτύου υδροκίνησης που κατασκεύασαν οι ντόπιοι κατά την περίοδο της Ενετοκρατίας και λειτουργούσαν έως την δεκαετία του ”70. Θα ξεκινήσουμε από το Ξηρό Χωριό, όπου και έξω από το χωριό, σε ένα χώρο με πλατάνια, αφήνουμε τα αυτοκίνητα μας. Συνεχίζουμε με τα πόδια διασχίζουμε το χωριό και μπαίνουμε στο φαράγγι το οποίο ανεβαίνουμε σιγά-σιγά με κατεύθυνση το εκκλησάκι του Αγίου Αντωνίου (περίπου 2,5χμ). Έπειτα ξεκινάμε την κάθοδο του φαραγγιού από το ίδιο μονοπάτι.
Το φαράγγι είναι καταπράσινο πράγμα που σημαίνει πως θα έχει σκιά και ένα ρέμα να το διασχίζει σχηματίζοντας σε ορισμένα σημεία καταραχτάκια και μικρές βάθρες. Σε δυο σημεία θα πρέπει να είμαστε λίγο προσεκτικοί διότι θα χρειαστεί να διασχίσουμε το ρέμα πατώντας πάνω σε πέτρες και σε ένα άλλο σημείο θα συναντήσουμε λίγη λάσπη στο πέρασμα μας.
Ω.Π. : 4
Β.Δ. : 1
Αρχηγός : Βαγγέλης Έλληνας
Τηλ : 6984198857

Μετέωρα
2024-03-21 - 2024-03-26
Ο ΕΟΣ Ρεθύμνου διοργανώνει εξόρμηση στα επιβλητικά Μετέωρα και στο βουνό των βοτάνων Κόζιακα! Θα γνωρίσουμε τα μονοπάτια της περιοχής, θα επισκεφτούμε μοναστήρια και θα ανέβουμε στη κορυφή Αστραπή του όρους Κόζιακα.
Στην εξόρμηση μπορούν να συμμετάσχουν και έμπειροι αναρριχητές οι οποίοι θα ακολουθήσουν δικό τους πρόγραμμα.
Αναλυτικό Πρόγραμμα Μετεώρων -Κόζιακα
1η Ημέρα 21/03/24: Αναχώρηση από Ηράκλειο για Πειραιά με καράβι των Μινωικών Γραμμών.
2η Ημέρα 22/03/24: Αναχώρηση από λιμάνι Πειραιά με ναυλωμένο λεωφορείο για Καλαμπάκα. Τακτοποίηση στο ξενοδοχείο και στη συνέχεια μικρή πεζοπορία: Αμπάρια -Πυξάρι-Άγιο Πνεύμα
ΒΔ1, ΩΠ 3
3η Ημέρα 23/04/24: Ο Μεγάλος Γύρος. Διαδρομή από Άγιο Νικόλαο Αναπαυσά-Μονή Μ.Μετεώρων-Μ.Βαρλαάμ-Μ.Ρουσσάνου-Μ.Αγ.Τριάδος-Καλαμπάκα
ΩΠ:5 , ΒΔ 1+
ΥΓ:Οι ώρες πορείας είναι ενδεικτικές και θα εξαρτηθούν από τις επισκέψεις στα μοναστήρια και τη καθυστέρηση μας εκεί.
4η Ημέρα 24/03/24: Περτουλιώτικα Λιβάδια-Καταφύγιο Κόζιακα-Κορυφή Αστραπή (Χατζηπέτρος)
ΩΠ 5 , ΒΔ 2 , ΥΔ 750m
Φαγητό στην Ελάτη
5η Ημέρα 25/03/24: Αναχώρηση από ξενοδοχείο. Πρώτη στάση στα Τρίκαλα και περιήγηση στη πόλη. Δεύτερη στάση στη τεχνητή λίμνη Σμοκόβου. Αν έχουμε ώρα, επίσκεψη στα ιαματικά λουτρά για αποθεραπεία. Τρίτη στάση λιμάνι Πειραιά και επιβίβαση στο καράβι.
6η Ημέρα 26/03/24: Άφιξη στο λιμάνι του Ηρακλείου. Τέλος εξόρμησης.
Αρχηγός: Κορωνάκη Μαρία
Πληροφορίες:τηλ.6976404552

Κρύα Βρύση - Κέδρος
2024-03-16 - 2024-03-18 | Κρύα Βρύση
Το τριήμερο της Καθαράς Δευτέρας προσφέρεται η ιδανική ευκαιρία για μια εναλλακτική απόδραση από τους ρυθμούς της πόλης. Ο ΕΟΣ Ρεθύμνου διοργανώνει τριήμερο δράσεων στο όρος Κέντρος με προαιρετική διανυκτέρευση στα καταφύγια της Κρύας Βρύσης. Τα μέλη μας θα έχουν την ευκαιρία

να πεζοπορήσουν στο βουνό,

να κάνουν γνωριμία με την αναρρίχηση,

να πετάξουν με αλεξίπτωτο πλαγιάς και να γίνουν οι ίδιοι ο αετός της Καθαράς Δευτέρας – καιρού & αέρα επιτρέποντος-

καθώς και να συμμετέχουν στα δρώμενα (Κούλουμα) του Πολιτιστικού Συλλόγου της Κρύας Βρύσης.

Αναλυτικότερη περιγραφή του προγράμματος θα ανακοινωθεί την Παρασκευή.
Δηλώσεις συμμετοχής (έως Παρασκευή απόγευμα):
Κορωνάκη Μαρία, τηλ.: 6976404552

Κουρνάς - Πάτημα - Ατζιλακόδασος
2024-03-10 | Κουρνάς
Κυκλική διαδρομή στον Αποκόρωνα Χανίων. Θα ξεκινήσουμε από το εκκλησάκι του Αγ. Ιωάννη και κινούμαστε ανατολικά προς την απόληξη του όρους Ομανιτέ. Στην πορεία μας θα δούμε τα απομεινάρια του Τουρκικού οχυρού λίγο πριν το χωριό Πάτημα, περνάμε από τα χωριά Πάτημα και Κάστελλος όπου θα κάνουμε μια στάση. Από εκεί μπαίνουμε στο πυκνό Ατζιλακόδασος, καταλήγουμε στο χωριό Κουρνάς και επιστρέφουμε στα αυτοκίνητα μας, ολοκληρώνοντας τον κύκλο.
Β.Δ.: 1
Ω.Π.: 5

Αρχηγοί: Μιχάλης Τζανουδάκης, Βαγγέλης Έλληνας
Τηλ.: 6974766068, 6984198857

Ανάβαση - Διαμαρτυρία στην κορυφή Μικρός Αφέντης
2024-03-03 | Μικρός Αφέντης
Οι προγραμματισμένες διαδρομές του συλλόγου αναβάλλονται, ανταποκρινόμενοι στο κάλεσμα του ΕΟΣ Λασιθίου, όπως και άλλοι ορειβατικοί σύλλογοι της Κρήτης.
Το οροπέδιο Λασιθίου και η οροσειρά της Δίκτης εκπέμπουν SOS

Παρατίθεται η πρόσκληση – κάλεσμα του ΕΟΣ Λασιθίου:
Σε συνέχεια της κατάθεσης από το Υπουργείο Περιβάλλοντος του φακέλου με τη Μελέτη Περιβαλλοντικών Επιπτώσεων (ΜΠΕ) για τις ανεμογεννήτριες από την εταιρεία ΤΕΡΝΑ στις κορυφές της Δίκτης Τούμπα Μουτσούνα (1.538 μ), Βιργιωμένο (1.414 μ), Μικρό Αφέντη (1.571μ) και Σαρακινό (1.588μ), ο ΕΟΣ Λασιθίου διοργανώνει ανάβαση-διαμαρτυρία στην κορυφή Μικρός Αφέντης την Κυριακή 03 Μαρτίου 2024.
Η ανάβαση αυτή αποτελεί μέρος των συνολικών αντιδράσεών μας στις μεθοδευμένες κινήσεις που αποσκοπούν στην ολοκληρωτική καταστροφή των βουνών. Υπενθυμίζουμε ότι προβλέπεται η διάνοιξη δρόμων δεκάδων χιλιομέτρων και ισοπέδωση των κορυφών αφού κάθε μια από τις γιγάντιες ανεμογεννήτριες (το ύψος τους θα προσεγγίζει τα 200 μέτρα) θα στηθεί σε πλατεία εμβαδού 5 στρεμμάτων.
Οι συνέπειες των παραπάνω πολλαπλές. Και δυστυχώς το καλά οργανωμένο σχέδιο είναι ολοκληρωτικά καταστροφικό για το Οροπέδιο Λασιθίου αφού σε βάθος χρόνου προβλέπεται εγκατάσταση τεράστιων ανεμογεννητριών περιμετρικά σε αυτό. Σε λίγα χρόνια και εφόσον υλοποιηθούν οι ορέξεις των εταιρειών που δραστηριοποιούνται με τις ΒΑΠΕ, όπου κι αν σταθεί κάποιος, όπου κι αν κοιτάξει, σε κοντινή απόσταση θα βλέπει τις τεράστιες Α/Γ να φέρνουν την «πράσινη ανάπτυξη». Ή μήπως να φέρνουν την ανεπανόρθωτη καταστροφή;
Μπορούμε να εφησυχαστούμε; Επιβάλλεται να αντιδράσουμε;
Καλούμε όλους τους ευαισθητοποιημένους πολίτες που αντιδρούν στην καταπάτηση και καταστροφή περιοχών Natura όπως οι κορυφογραμμές της Δίκτης, να συμμετάσχουν σε αυτήν την εξόρμηση.
Καλούμε τους κατοίκους του Οροπεδίου Λασιθίου αλλά και των χωριών που βρίσκονται στις παρυφές του βουνού σε Δήμο Μινώα Πεδιάδος και Δήμο Βιάννου να κάνουν αισθητή την παρουσία τους.
Τέλος, είναι πολύ σημαντικό για τον ΕΟΣ Λασιθίου να έχει την υποστήριξη όλων των Ορειβατικών Συλλόγων της Κρήτης, να βάλουν στο πρόγραμμά τους για την 03/03 την εξόρμηση στον Μικρό Αφέντη και να περπατήσουμε μαζί ως το εκκλησάκι της κορυφής.
Για τους πεζοπόρους που θα ξεκινήσουν από το Οροπέδιο Λασιθίου η εκκίνηση θα γίνει από το χωριό Πλάτη.
Ώρα εκκίνησης 08:30, ώρες πορείας ανάβασης 3, βαθμός δυσκολίας 2.
Για τους φίλους που θα ξεκινήσουν από τη δυτική πλευρά της κορυφής μπορούν να επιλέξουν τη διαδρομή κοντά από το χωριό Κασταμονίτσα του νομού Ηρακλείου.
Το Οροπέδιο Λασιθίου και η Οροσειρά της Δίκτης NATURA 2000 εκπέμπουν SOS !!!
Χρειάζονται την υποστήριξή μας περισσότερο από ποτέ !!!
Αντιδρούμε στην ολοκληρωτική καταστροφή αυτού του μοναδικού σε ομορφιά τόπου και ενώνουμε τις φωνές μας την Κυριακή 03/03/2024.

Ω.Π.: 5
Β.Δ.: 2
Αρχηγός: Κορωνάκη Μαρία
Τηλ.: 6976404552

Ορεινά Μυριοκέφαλα
2024-02-25 | Φρυγάνα
Το χωριό Μυριοκέφαλα ευρίσκεται στο νοτιοδυτικό άκρο του δήμου Ρεθύμνης. Το όνομά του κατά μία έννοια προέρχεται από τους πολλούς λόφους (κεφάλια), που το περιβάλλουν. Θα επισκεφτούμε ένα εξ αυτών, τη Φρυγάνα, στην κορυφή του οποίου ευρίσκεται το εξωκλήσι του Προφήτη Ηλία. Η πεζοπορία μας θα είναι κυκλική. Θα ξεκινήσει από την εκκλησία του Αγίου Γεωργίου που βρίσκεται σε υψόμετρο 634 μ. Θα κατευθυνθούμε νοτιοδυτικά σε παλαιό μονοπάτι με πανοραμική θέα προς τα Μυριοκέφαλα και την Ασή Γωνιά και κατόπιν σε μονοπάτι στην πλαγιά ρέματος, για να φτάσουμε σε χωματόδρομο. Μετά από περπάτημα 1,07 χιλ. θα οδηγηθούμε στο εξωκλήσι του Προφήτη Ηλία, σε υψόμετρο 1.067 μ,. με πανοραμική θέα προς τους νομούς Χανίων και Ρεθύμνης. Στη συνέχεια, θα κινηθούμε βορειοανατολικά, σε κατηφορική πορεία με δενδρώδη και θαμνώδη έκταση και με σχετική δυσκολία στην έναρξή της, για να ολοκληρώσουμε τη διαδρομή μας στο σημείο εκκίνησης. Ορειβατικά παπούτσια και μπαστούνια, αδιάβροχο και αντιανεμικό μπουφάν, καπέλο, νερό και πρόχειρο φαγητό, κρίνονται απαραίτητα.
Κατά την άφιξή μας στα Μυριοκέφαλα, και πριν την έναρξη της πεζοπορίας μας, θα γίνει ολιγόλεπτη επίσκεψη τη μονή Μυριοκεφάλων, ενός από τα πιο σημαντικά μνημεία της βυζαντινής Κρήτης καθώς και το κειμηλιαρχείο αυτής.
Ω.Π.: 4:30
Β.Δ.: 2
Αρχηγός: Μακρυλάκη Πόπη
Τηλ.: 6974842828 (ώρες 17:00 έως 21:00)

Χειμερινή εκπαίδευση για αρχάριους - ανάβαση στον Τίμιο Σταυρό του Ψηλορείτη
2024-02-24 - 2024-02-25 | καταφύγιο Τουμπωτός Πρίνος
Εκπαιδευτικό διήμερο στον Ψηλορείτη. Θα διδαχθούν οι βασικές θεωρητικές (επιλογή και χρήση ορειβατικού εξοπλισμού) και τεχνικές γνώσεις (κίνηση στο χιόνι με κραμπόν και πιολέ) ώστε να κινούμαστε με ασφάλεια στο χιονισμένο πεδίο.
Ο απαραίτητος εξοπλισμός, κραμπόν, πιολέ και κράνος, θα δοθούν από το σύλλογο και οι συμμετέχοντες θα πρέπει να έχουν τον κατάλληλο χειμερινό ρουχισμό. Το Σάββατο θα γίνει ανάβαση στο καταφύγιο Τουμπωτός Πρίνος, θεωρητικό μάθημα και διανυκτέρευση. Την Κυριακή εξάσκηση και ανάβαση στην κορυφή του Ψηλορείτη.
Εκπαιδευτής: Βαγγέλης Σταυρουλάκης
Πληροφορίες-δηλώσεις συμμετοχής: Μαρία Βλάσση, τηλ. 6936939768 και στο γραφείο του συλλόγου, την Τρίτη 8:30 – 10:30

Ασφένδου – Ασκύφου – Χιονίστρα – Μέγα Όρος (1181μ.)
2024-02-18 | Μέγα Όρος
Την Κυριακή το πρωί θα αναχωρήσουμε από τα γραφεία του συλλόγου με λεωφορείο ή με δικά μας μέσα (ανάλογα τον αριθμό συμμετοχής) για το χωριό Ασφένδου (υψόμετρο 750 μ.). Από εκεί θα χωριστούμε σε δύο ομάδες με διαφορετικό βαθμό δυσκολίας και κοινό τερματισμό. Η πρώτη ομάδα θα κατευθυνθεί από αρκετά βατό μονοπάτι και χωματόδρομο για το οροπέδιο Ασκύφου, θα ανέβει στο μικρό οροπέδιο του Λαχανά (υψόμ.1030μ) όπου βρίσκεται το εκκλησάκι του Γεωργίου του Μεθυστή (υψόμετρο 1030μ.) να απολαύσει την θέα του οροπεδίου Ασκύφου. Θα κατηφορίσει για τον οικισμό Γωνί και θα καταλήξει στο Κούλε (κάστρο) του οροπεδίου. Η δεύτερη ομάδα θα ανηφορίσει εκτός μονοπατιού για τις κορυφές Χιονίστρα και έπειτα Μέγα όρος (υψόμετρο 1181 μ.) απ’ όπου η θέα είναι επιβλητική. Από τα βόρεια φαίνεται ο κόλπος της Σούδας και από τα νότια ο κόλπος της Μεσσαράς, τα νησάκια Παξιμάδια και η Γαύδος. Ύστερα θα περάσει από το εκκλησάκι του Γεωργίου του Μεθυστή και θα κατηφορίσει στο οροπέδιο Ασκύφου και στον οικισμό Γωνί, όπου θα συναντηθεί με την πρώτη ομάδα. Ανάλογα με τις καιρικές συνθήκες που θα επικρατήσουν μέσα στην βδομάδα, υπάρχει μικρή πιθανότητα να χρειαστούν γκέτες χιονιού και είναι απαραίτητα τα ορειβατικά παπούτσια. Περισσότερες λεπτομέρειες για την εκδρομή καθώς και πρόβλεψη καιρού χιονόπτωσης, θα δοθούν μέσα στην εβδομάδα στα σχόλια από τους αρχηγούς.
Πρώτη Ομάδα
Β.Δ.: 1
Ω.Π.: 4
Δεύτερη Ομάδα
Β.Δ.: 2
Ω.Π.: 6:30
Αρχηγός: Παναγιώτης Διαμάντης, Χαράλαμπος Χριστινάκης
Τηλ. 6945831413, 6973438716

Λάκκος Μυγερού
2024-02-11 | Ψηλορείτης, Greece
Οδηγούμε με Ι.Χ. προς το λάκκο του Μυγερού, όπου το χιόνι και εμείς, προφυλαγμένοι από τους προβλεπόμενους Νοτιάδες, ψάχνουμε για βατή προσέγγιση στη Βορινή πλαγιά του Ψηλορείτη. Θα δημιουργηθούν δύο ομάδες : ενηλίκων και παιδική. Πεζοπορία, Βασικές γνώσεις για περπάτημα στο χιόνι και παιχνίδι.

Β.Δ.: 1+
Πληροφορίες: Μανωλεσάκης Κωστής
Τηλ: 6976402902

Χειμερινή Εκπαίδευση Για Προχωρημένους
2024-02-10 - 2024-02-11
Κατάλληλη για έμπειρους στο χειμερινό βουνό και αποφοίτους σχολών ορειβασίας, που θέλουν να γνωρίσουν τις τεχνικές της σχοινοσυντροφιάς σε κάθετη χειμερινή ορθοπλαγιά. Θα διδαχθούν:
* Ταυτόχρονη κίνηση.
* Παράλληλη κίνηση.
* Ενδιάμεσες ασφάλειες.
* Ρελε.
* Υλικά της αναρρίχησης.
* Ασφάλεια πριν και κατά την διάρκεια της αναρρίχησης.
* Πρακτική εξάσκηση.
Περιορισμένος αριθμός συμμετοχών.

Εκπαιδευτής: Βαγγέλης Σταυρουλάκης
Πληροφορίες: Μαρία Βλάσση, τηλ. 6936939768

Καταφύγιο Πρίνος - Γυριστή
2024-02-10 - 2024-02-11 | Καταφύγιο Πρίνος
Διαδρομή στις ανατολικές πλαγιές του Ψηλορείτη. Το Σάββατο θα αναχωρήσουμε για Κάτω Ασίτες και μετά από πεζοπορία 40΄θα φτάσουμε στο καταφύγιο Πρίνος του ΕΟΣ Ηρακλείου, όπου και θα διανυκτερεύσουμε. Την Κυριακή θα ανεβούμε στην κορυφή Γυριστή (1779μ.). Όποιος δεν επιθυμεί να ανέβει στην κορυφή, μπορεί να ακολουθήσει την πορεία της 1ης μέρας ως το καταφύγιο και την Κυριακή να απολαύσει τη θέα από τα Αστερούσια ως το Ηράκλειο ή να κάνει μικρές πεζοπορίες στη γύρω περιοχή.
Β.Δ. : 5 ή 1
​Ω.Π. : 5
Αρχηγός : Παπαδάκης Μανόλης
Τηλ. : 6972054720

Κοπή πρωτοχρονιάτικης πίτας
2024-02-04
Την Κυριακή 4 Φεβρουαρίου αφήνουμε στην άκρη τα ορειβατικά μας ρούχα για να κόψουμε την πίτα του ΕΟΣ Ρεθύμνου. Σας περιμένουμε στην «Πόπη» στον Αδελιανό κάμπο στις 8μμ., να φάμε να πιούμε και να χορέψουμε με ζωντανή μουσική. Προσκλήσεις την Τρίτη στο γραφείο του συλλόγου.
Πληροφορίες: Κώστας Ταχτατζής
Τηλ.:6932689472

ΧΕΙΜΕΡΙΝΗ ΕΚΠΑΙΔΕΥΣΗ ΑΡΧΑΡΙΩΝ
2024-02-03 - 2024-02-04
Θα διδαχθούν οι βασικές θεωρητικές (επιλογή και χρήση ορειβατικού εξοπλισμού) και τεχνικές γνώσεις (κίνηση στο χιόνι με κραμπόν και πιολέ) ώστε να κινούμαστε με ασφάλεια στο χιονισμένο πεδίο, για όσους θέλουν να γνωρίσουν ή να ξαναθυμηθούν τα βασικά του χειμερινού βουνού.
Ο απαραίτητος εξοπλισμός (κραμπόν, πιολέ και κράνος) θα δοθεί από το σύλλογο.
Εκπαιδευτής : Βαγγέλης Σταυρουλάκης
Για περισσότερες πληροφορίες και δηλώσεις συμμετοχών: Μαρία Βλάσση, τηλ.: 6936939768.

Βαφές - Τζιτζιφές - Φρες - Νίπος - Βαφές
2024-01-28 | Βαφές
Καταπράσινη κυκλική διαδρομή σε παραδοσιακά χωριά των κυπαρισσιών του Αποκόρωνα, στους πρόποδες των Λευκών Ορέων, κατάλληλη και για τους μικρούς μας πεζοπόρους. Κατευθυνόμαστε με οχήματά μας στο χωριό Βαφές, οικισμός ο οποίος έχει χαρακτηριστεί διατηρητέο μνημείο καθώς τα κτίσματά του χρονολογούνται την όψιμη Βενετοκρατία ή την πρώιμη Τουρκοκρατία σε συνδυσμό με κάποια νεοκλασικά στοιχεία. Από εκεί θα κινηθούμε δυτικά περίπου 3χλμ κυρίως σε χωματόδρομο προς το χωριό Τζιτζιφές όπου θα συναντήσουμε πέτρινη βρύση με κρύο πάντα νερό που κατεβαίνει από τα Λευκά Όρη ανάμεσα σε δύο υπεραιωνόβια πλατάνια άνω των 600 ετών σύμφωνα με τους ντοπιους. Το χωριό αυτό είναι επίσης γνωστό για το “καραμπάσι”, δαφνόλαδο γνωστό για τις θεραπευτικές του ιδιότητες. Έπειτα θα ακολουθήσουμε μονοπάτι προς το χωριό Φρες, το οποίο είχε καθοριστικό ρόλο στον επαναστατικό αγώνα εναντίον των Οθωμανών, και ακολουθώντας τα σοκάκια του θα ξαναμπούμε σε χωματόδρομο και μονοπάτι με μικρά ενδιαμεσα τμήματα ασφαλτόδρομου για να κατευθυνθούμε προς το χωριό Νίπος και λίγο πριν θα κινηθούμε νότια προς την τοποθεσία Λιμνοπήγαδο. Τέλος θα επιστρέψουμε στο Βαφέ, έχοντας διανύσει μια πορεία 11 συνολικά χιλιομέτρων.
​Β.Δ. : 1
Ω.Π.: 5
Αρχηγός: Αλεξάνδρα Κανελλάκη
Τηλ.: 6978303189

Γιούς Κάμπος - Κέδρος - Γερακάρι
2024-01-21 08:00 - 17:00 (Europe/Helsinki)
Β.Δ. 2+, Ω.Π.

Φαράγγι Ασφένδου
2024-01-21 | Άσφενδος
Η πορεία μας θα ξεκινήσει από το χωριό Άσφενδος (740μ), χωριό που διαδραμάτισε σπουδαίο ρόλο στις κατά καιρούς επαναστάσεις κατά των Οθωμανών αλλά και στο Β’ Παγκόσμιο Πόλεμο. Θα διασχίσουμε το φαράγγι του Ασφένδου περπατώντας σε κατηφορικό και σε κάποια σημεία απότομο μονοπάτι, παράλληλα με την κοίτη του ρέματος, με θέα στο Λυβικό πέλαγος για να καταλήξουμε στα Κολοκάσια (ερειπωμένος οικισμός με παραδοσιακή κρητική αρχιτεκτονική). Η διαδρομή ενδεχομένως θα τροποποιηθεί βάσει των καιρικών συνθηκών, όπως θα εξαρτηθεί και η μίσθωση λεωφορείου.

Ω.Π.: 3 + 3 (επιστροφή)
Β.Δ.: 1+
Αρχηγός: Μπάντρας Σωτήρης
Τηλ.: 6940775586

Ο γύρος της λίμνης Κουρνά
2024-01-14 | Κουρνάς
Η Λίμνη Κουρνά αποτελεί τη μεγαλύτερη φυσική λίμνη στη Μεσόγειο θάλασσα που βρίσκεται σε κάποιο νησί. Θα ξεκινήσουμε από την ανατολική όχθη και περπατώντας κατά μήκος της όχθης, θα κατευθυνθούμε βόρεια και αριστερά περνώντας μια μικρή μεταλλική γέφυρα, κάτω από την οποία περνάει ο ποταμός Δέλφινας. Έπειτα θα συνεχίσουμε νοτιοδυτικά σε χωματόδρομο και σε μικρό ανηφορικό μονοπάτι ως το Κλήμα Αλικάμπου (ιστορική τοποθεσία όπου έγινε η πρώτη ένοπλη συνάθροιση της Μεταπολιτευτικής Επανάστασης στις 3 Σεπτεμβρίου 1895) για να φτάσουμε σε ένα πλάτωμα με εξαιρετική θέα προς τη λίμνη, τον Κόλπο του Αλμυρού και την κοιλάδα του Μουσέλα, του ποταμού που χωρίζει τον Αποκόρωνα από το Ρέθυμνο. Συνεχίζοντας πάνω στο ίδιο παλιό, χτιστό μονοπάτι, περίπου 2,5 χλμ παρακάτω θα ακολουθήσουμε χωματόδρομο που οδηγεί στον Κάβαλλο και τον Κουρνά. Λίγο παρακάτω θα κινηθούμε βόρεια προς τη λίμνη, προκειμένου να φτάσουμε στην πηγή Μάτι, τη μεγαλύτερη φυσική πηγή που τροφοδοτεί τη λίμνη και να επιστρέψουμε στο σημείο εκκίνησης.

Ω.Π.: 4:30
Β.Δ.: 1+
Αρχηγός: Κορωνάκη Μαρία
Τηλ.: 6976404552

Βρύσινας
2024-01-07 | Βρύσινας
Στις περισσότερες θρησκείες οι κορυφές βουνών είναι συμβολικές και κατ επέκταση ιερός τόπος ή και θέση ιερού ναού. Το υποθετικά υπαίθριο ιερό στην κορυφή Βρύσινα τοποθετείται στην προανακτορική περίοδο (2600-1900πχ). Εδώ και τέσσερις χιλιάδες χρόνια γίνονται αναβάσεις στο Βρύσινα προκειμένου να ικανοποιηθεί η εσωτερική αναζήτηση ή η ψυχική ισορρόπηση. Εμείς προσθέτουμε την μεταεορταστική σωματική εκτόνωση και τη διάθεση επαναχρησιμοποίησης παλαιών μονοπατιών και πεζοπορούμε από Καπεδιανά προς κορυφή. Δεν θα επιλέξουμε τον πιο βατό χωματόδρομο Ε4, αλλά θα προτιμήσουμε την χαλεπότερη ορεινή διαδρομή (υψομετρική 350μ.). Στην κορυφή θα κόψουμε την ορεινή πρωτοχρονιάτικη πίτα (η πεδινή έπεται). Θα ακολουθήσουν μεταπεζοπορικές δραστηριότητες ανάλογα με τις καιρικές συνθήκες Ιδανικά θα μπορούσαμε να επισκεφτούμε το υστερομινωικό νεκροταφείο στους Αρμένους όπου μπορούμε να τροφοδοτήσουμε πρόχειρα, σώμα και πνεύμα. Η διαδρομή μπορεί να γίνει και από παιδιά 8+

Ω.Π.: 3
Β.Δ.: 1
Αρχηγός: Μανωλεσάκης Κωστής
Τηλ. 6976402902

Ψηλορείτης - Τίμιος Σταυρός
2023-12-23 08:00 - 2023-12-24 19:00 | Κουρούτες, Κουρούτες
Η καθιερωμένη τελευταία ανάβαση της ορειβατικής χρονιάς και φέτος στην ψηλότερη κορυφή της Κρήτης. Το Σάββατο το βράδυ θα διανυκτερεύσουμε στο καταφύγιο Τουμπωτός Πρίνος του Ε.Ο.Σ. Ρεθύμνου. Την Κυριακή θα ανέβουμε στην κορυφή Τίμιος Σταυρός του Ψηλορείτη (2.456μ.), ακολουθώντας το μονοπάτι Ε4.
​
Ω.Π.: 5:30

Β.Δ. : 4+ (με χιόνι)

Αρχηγός: Μιχάλης Τζανουδάκης

Τηλ: 6974766068

Κουρνάς-Πάτημα-Κάστελος-Αζιλακόδασος
2023-12-17 | Κουρνάς
Η διαδρομή Νο 10 από τις 12 διαδρομές ” Αποκόρωνας trails” που έχουν αναδειχτεί πρόσφατα στο νομό Χανίων. Περνάει από χωριά αρκετά σημεία ενδιαφέροντος και το εντυπωσιακό δάσος αζιλάκων. Ξεκινάμε από το χωριό Κουρνάς, ανηφορίζουμε προς το εκκλησάκι του Αγ. Ιωάννη και στη συνέχεια κινούμαστε ανατολικά προς την απόληξη της κορυφής Ομανιτέ. Συνεχίζουμε στην ίδια κατεύθυνση, κάνουμε μια μικρή παράκαμψη για να δούμε τα απομεινάρια του Τουρκικού οχυρού λίγο πριν το χωριό Πάτημα. Από παλιό μονοπάτι μπαίνουμε μέσα στο χωριό και συνεχίζουμε προς το διπλανό χωριό Κάστελλος. Από εκεί μπαίνουμε στο Αζιλακόδασος και καταλήγουμε ολοκληρώνοντας τον κύκλο στον Κουρνά.

Β.Δ.: 1
Ω.Π.: 5
Αρχηγός: Μαρία Βλάσση
Τηλ.: 6936939768

Κουλούκωνας- Δράση ενάντια στις ΒΑΠΕ
2023-12-10 | Κουλούκωνας
O ΕΟΣ Ρεθύμνου διοργανώνει εμβόλιμη πεζοπορία την Κυριακή 10 Δεκέμβρη σε συνεργασία με το συντονιστικό Ρεθύμνου ενάντια στις ΒΑΠΕ, ανταποκρινόμενοι στο πανελλαδικό κάλεσμα για δράσεις με αφορμή την Παγκόσμια μέρα Βουνού. Ως ορειβατικός σύλλογος δεν μπορούμε να μείνουμε αδιάφοροι μπροστά στην άνευ ορίων, βιομηχανοποίηση των ορεινών μας όγκων, στον τεμαχισμό της βιοποικιλότητας και στην ευρύτερη υποβάθμιση της φύσης με πρόσχημα τη σωτηρία της. Η πεζοπορία θα γίνει στα Ταλαία Ορη, που βρίσκονται στα σχέδια της αιολικής βιομηχανίας, και στη κορυφή τους Κουλούκωνα (1076 μ).
ΒΔ: 2
ΩΠ: 5:30
Πληροφορίες: Βασιλάκης Γιάννης
Τηλ.:6948832434

Θέρισσο - Αγία Κυριακή
2023-12-10 | Θέρισσο – “Τέμπλα”
Αφού περάσουμε οδηγώντας το πανέμορφο ομώνυμο φαράγγι μήκους 6 χλμ. θα ξεκινήσουμε τη διαδρομή μας λίγο έξω από το ιστορικο χωριο του Θερίσσου, το οποίο αποτέλεσε σημαντικό κέντρο διαφόρων επαναστατικών κινημάτων της Κρήτης και έδρα της επαναστατικής κυβέρνησης της «Ηνωμένης Αντιπολιτεύσεως» του Ελευθέριου Βενιζέλου. Το Θέρισο είναι κτισμένο στους βορειοδυτικούς πρόποδες των Λευκών Ορέων σε 580 μ. υψόμετρο. Από εκεί, ακολούθούμε καλά σηματοδοτημένο μονοπάτι με κατευθυνση βόρειοδυτικά του χωριού ενώ η διαδρομή εναλλάσσεται ανάμεσα σε χωματόδρομους και μονοπάτια και μόνο σε κάποια σημεία περνάει από βραχώδη περάσματα που απαιτούν προσοχή. Αφού διασχίσουμε την ρεματιά και ανηφορίσουμε κυκλικά μπροστά από τον λόφο και την θέση με την ονομασία “Τέμπλα” έχει απεριόριστη πανοραμική θέα προς την βόρεια πλευρά του νομού και συνεχίζει σε ολή την διαδρομή έτσι μέχρι να φτάσουμε το Μεγάλο Βυζαντινό κάστρο με την ονομασία “Κάστελλος”. Το Κάστρο επόπτευε την δίοδο προς την ενδοχώρα των Χανίων και προς την νότια ακτή ενώ έλεγχε απόλυτα τον κόλπο της Σούδας και ολόκληρη την ακτογραμμή. Εκεί θα θαυμάσουμε τις σωζόμενες οχυρώσεις, τον πύργο, και τις λαξευτές δεξαμενές (κυριολεκτικά σκαλισμένες στο βράχο). Συνεχίζουμε την κάθοδο μας από τον βραχώδη λόφο προς τα νέα μοναστικά κτίσματα της Μονής της Αγίας Κυριακής στην οποία βρίσκεται ο μονόκλιτος ναός της Μεταμόρφωσης του Σωτήρος. Από εκεί ακολουθώντας παλιά λιθόστρωτα μονοπάτια και περνώντας από πολλά σπηλαιώδη παρεκκλήσια θα βρεθούμε στα παλιά μετόχια και κτίσματα της Μονής όπου και θα τελειώσει η
εξόρμηση μας.Η διαδρομή είναι εύκολη στο σύνολο περίπου 12 χλμ με μικρές υψομετρικές διαφορές κυρίως
στην άνοδο. Δηλώσεις συμμετοχής μέχρι Παρασκευή μεσημέρι (ενδέχεται να μισθωθεί λεωφορείο).
Β.Δ.: 1+
Ω.Π.: 5
Αρχηγός: Μαρίτα Καλοειδά
Τηλ.: 6946953333

Κορυφή Βαρσάμου - Λευκά Όρη
2023-12-03 | καρες, Καρές
Ανάβαση στην κορυφή Βαρσάμου ( 1.550 μ.). Από τον Καρέ ακολουθούμε τον χωματόδρομο και φτάνουμε στις Γούρνες και το εκκλησάκι του Αγίου Παύλου. Από εκεί ξεκινάει η διαδρομή μας και μετά από ανηφόρα 400 μέτρων απολαμβάνουμε τη θέα προς τα Χανιά, τις γύρω ψηλές κορυφές. Κατεβαίνοντας θα συναντήσουμε και τη δεύτερη ομάδα που θα κάνει ανάβαση στο Άγιο Πνεύμα. Η διαδρομή είναι ιδανική για όσους θέλουν να δοκιμάσουν να περπατήσουν στο απαιτητικό και κακοτράχαλο έδαφος της Μαδάρας χωρίς όμως να κάνουν πολύωρο περπάτημα.
Αρχηγός: Μαρία Βλάσση, τηλ.: 6936939768
Β.Δ.: 2
Ω.Π.: 4:30

Άγιο Πνεύμα - Λευκά Όρη
2023-12-02 08:00 - 2023-12-03 17:00
Αρχηγός: Νίκος Βαβουράκης
Β.Δ.: 3
Ω.Π.: 7

Κόφινας- Μονή Κουδουμά - Άη Γιάννης
2023-11-25 08:00 - 2023-11-26 17:00 | Κόφινας
Θα ξεκινήσουμε με δικά μας οχήματα Σάββατο μεσημέρι για την περιοχή Λουσούδι (στα 880μ), δυτικά του Κόφινα, όπου και θα διανυκτερεύσουμε. Εκεί βρίσκεται το μοναστήρι των Τριών Ιεραρχών του 14ου αι. όπου λειτουργούσε και η Φιλοσοφική Σχολή από τον πατήρ Ιωάννη Φιλάγρη, έναν από τους σπουδαιότερους μελετητές του Αριστοτέλη και θα θαυμάσουμε τις πρόσφατες ανασκαφές που έφεραν στο φως κελιά των μοναχών και άλλους χώρους της μονής. Αφήνοντας τα πράγματα μας θα πεζοπορήσουμε έως την κορυφή του Κόφινα (1231μ) ακολουθώντας σύντομο αλλά πανέμορφο και απότομο μονοπάτι για να φτάσουμε στο εκκλησάκι του Τιμίου Σταυρού και να απολαύσουμε τη θέα από ψηλά και το ηλιοβασίλεμα. Την επομένη το πρωί θα ακολουθήσουμε μονοπάτι τραβερσάροντας τη δυτική πλευρά της κορυφής, θα περάσουμε τα Λιμνιά και θα κατηφορίσουμε μέσα από πευκοδάσος, θαυμάζοντας την άπλετη θέα της νότιας ακτογραμμής. Θα καταλήξουμε στη Μονή Κουδουμά έχοντας διανύσει μία πορεία 5 περίπου χλμ. Από εκεί θα κινηθούμε δυτικά για να επισκεφτούμε το Αββακόσπηλιο – τον σπηλαιώδη ναό του Οσίου Κοσμά, όπου ασκήτεψε και θάφτηκε- και στη συνέχεια το σπήλαιο του Αγίου Αντωνίου, όπου θα δούμε το εκκλησάκι με τους σταλαγμίτες και τους σταλακτίτες. Έπειτα θα συνεχίσουμε την πορεία μας κατευθυνόμενοι δυτικά, κατά μήκος της ακτογραμμής, ακολουθώντας πευκόφυτο μονοπάτι ως την παραλία της Ελυγιάς για να καταλήξουμε στον οικισμό Αη- Γιάννης στα Καπετανιανά, μετά από 3 περίπου χλμ. Από εκεί, αγροτικό αυτοκίνητο θα μας μεταφέρει στο Λουσούδι στα οχήματά μας.
Β.Δ.: 2
Ω.Π.: 2 + 6
Αρχηγός: Αλεξάνδρα Κανελλάκη
Τηλ: 6978303189 (ώρες επικοινωνίας: 8:00-13:00)

Μινωικό μονοπάτι Κασταμονίτσας
2023-11-19 | Κασταμονίτσα – Μινωικό Μονοπάτι
Η διαδρομή μας θα ξεκινήσει από το χωριό Κασταμονίτσα και θα ακολουθήσει το Ε4 μονοπάτι προς τα ανατολικά νότια από τα απομεινάρια του αρχαίου υδραγωγείου της Λύκτου στη θέση Τοίχος. Μετά από περίπου 2 ώρες ανάβασης συναντάμε μια μεγάλη πέτρινη πινακίδα στη θέση του Τσούλη το Μνήμα και ένα σωρό από πέτρες. Από του Τσούλη το Μνήμα κατεβαίνουμε μέσω χωματόδρομου στον κεντρικό δρόμο που συνδέει όλα τα χωριά του, κοντά στο χωριό Κάτω Μετόχι. Εδώ μπορούμε να σταματήσουμε την πορεία μας ή να συνεχίσουμε μέχρι το χωριό Ψυχρό και να επισκεφτούμε το Δικταίον Άντρο.

Αρχηγός: Αχμέντ
Τηλ. 6971769197
Β.Δ.: 1+
Ω.Π.: 5

Ελένες - Αι Γιάννης - Γουργούθοι - Βρύσες - Σμιλέ - Ελένες
2023-11-12 | Ελένες
Εύκολη κυκλική διαδρομή σε εγκαταλελειμμένα και μη χωριά του Αμαρίου, με στάσεις σε παλαιά Ιερά και παλαιού τύπου καφενεία, και παραστάσεις από αμαριώτικο φύσικό τοπίο, μπερδεμένο με οσμές τόσο καλοκαιρινές όψιμες όσο και ρακοκάζανων γαργαλιστικές.
Αναχώρηση από σύλλογο στις 8,00 με Ι.Χ. Αφετηρία πεζοπορίας από Ελένες στις 8.00. Επιστροφή στις Ελένες στις 14.00.
Β.Δ. 1,
Ω.Π. 4
Αρχηγός: Μαρκαντώνη Χρυσούλα.
Δηλώσεις συμμετοχής / πληροφορίες και λοιπές αναλύσεις : Μανωλεσάκης Κωστής: 6976402902

Καταφύγιο Στροβίλι - Σπαθί (Λασιθιώτικα)
2023-11-11 08:00 - 2023-11-12 17:00
Το Σάββατο το μεσημέρι, αναχωρούμε με δικά μας οχήματα για το οροπέδιο Λασιθίου οπού θα κατευθυνθούμε στο Καταφύγιο Στροβίλι, στο οποίο θα διανυκτερεύσουμε. Την Κυριακή το πρωί θα ξεκινήσουμε την πορεία μας από το καταφύγιο για να συναντήσουμε το μονοπάτι Ε4 οπού οδηγεί στην ψηλότερη κορυφή της οροσειράς Δίκτης, το Σπαθί που είναι στα 2148 μέτρα. H πορεία μας θα διαρκέσει γύρω στις 7 ώρες και η υψομετρική διαφορά από το καταφύγιο στην κορυφή είναι 800 μέτρα.
Β.Δ.: 2
Ω.Π.: 7
Αρχηγός: Παναγιώτης Διαμάντης
Τηλ. 6945831413
